Ventspils Centra sākumskola – vieta, kur aug talanti un personības
Ventspils Centra sākumskola ir vienīgā sākumskola Ventspilī, kas līdzās vispārējai pamatizglītībai piedāvā arī programmu ar padziļinātu mūzikas apguvi. Skolā mācās ap 300 bērnu, un tās lielākā vērtība ir spēja ieraudzīt katru skolēnu kā unikālu personību ar saviem talantiem un iespējām.
Skolā īpašu uzmanību velta bērnu talantu izkopšanai un katra bērna individuālo spēju attīstīšanai. Skolā katrs bērns ir īpašs, katram ir savas izcilas prasmes, talants, kas jāpamana un jāattīsta. Mūsu akcents ir uz izcilību, talanta attīstību, savu spēju pierādīšanu un pozitīvu tālākās attīstības ceļu. Skola ir neliela, tādēļ ir iespējams labi iepazīt un pamanīt katru bērnu.
Padziļinātajā mūzikas programmā akcents ir uz mūzikas talantu izkopšanu un muzikalitātes attīstīšanu, papildus pārējiem mācību priekšmetiem piedāvājot apgūt arī kāda mūzikas instrumenta – klavieru vai dažādu pūšamo instrumentu – spēli, kā arī plašas kopīgas muzicēšanas iespējas. Skolā darbojas vairāki kori, kā piemēram,  zēnu kori “Vivo”, “Sienāzēni”, meiteņu kori “Pērlītes”, “Pērles”, zvanu ansamblis “Saules zvani”, vokāli instrumentālais ansamblis “Jautrie draugi” un dažādi instrumentālie un vokālie ansambļi, kuros var iesaistīties jebkurš mūsu skolas skolēns.
Mūsu skolas atšķirības, kvalitātes zīme ir mūzika, bet mēs arī gribam, lai bērni var sevi parādīt citos mācību priekšmetos un attīstīt ne tikai muzikalitāti, bet jebkuras savas prasmes un spējas. Skolā visiem bērniem piedāvā iespējas attīstīt savus talantus un piedalīties konkursos un olimpiādēs. Šajā mācību gadā 1. un 2. klasēm tiek piedāvātas fakultatīvās nodarbības “Mazais izcilnieks” sekmīgākai dabaszinību, matemātiskās domāšanas un lasītprasmes attīstīšanai, bet 4.–6. klasē – radošo tekstildarbu pulciņš.
Skolā strādā profesionāli un atsaucīgi pedagogi un tehniskie darbinieki.
Tradicionāli ir skolas Ziemassvētku pasākumi, iesaistot visas klases, Valsts svētku un atceres dienu atzīmēšana ar īpašiem pasākumiem, pirmklasnieku uzņemšanas svētki rudenī ar vecāko klašu skolēnu apsveikumiem un dāvanām. Tiek organizētas aktivitātes lasītprasmes attīstīšanai “Laiks grāmatai”. 
Izglītības iestādē ir sava izstrādāta izaugsmes programma AUGT, kuras nosaukums atspoguļo skolas vīziju par skolēnu. A nozīmē attīstību, apzināšanos un atbildību, U – uztveri, uzmanību un uzdrīkstēšanos, G – gudrību, gribasspēku un gribu, bet T – toleranci, tālākizglītību un talantu. Programmas aktivitātes ir integrētas mācību procesā – klases vai mācību priekšmetu stundās. Veidojot programmu, saņemti labi ieteikumi no vecākiem. Vecāki iesaistījušies arī programmas īstenošanā, iepazīstinot skolēnus ar savu profesiju, tās izvēli vai citiem tematiem. Arī šajā mācību gadā plānotas vecāku aktivitātes šīs programmas ietvaros, lai paplašinātu izglītojamo redzesloku un padziļinātu izpratni par dažādu lietu norisi un nozīmi.
Šajā mācību gadā esam uzsākuši programmas “Mācībspēja” īstenošanu, lai veicinātu atbalstošāku un emocionāli labvēlīgu skolas vidi gan skolēniem, gan skolotājiem.
Skola ir kā ģimene, tādēļ piedāvājam dažādas sadarbības formas ar  vecākiem, piemēram, rudenī Tēva dienu un pavasarī orientēšanās sacensības kopā ar ģimeni. 
Skolā aktīvi darbojas skolēnu pašpārvalde. Skolas pašpārvaldi veido skolēni no 4.līdz 6. klasei. Pašpārvalde aktīvi iesaistās skolas pasākumu organizēšanā, skolas dekorēšanā un izsaka savus ieteikumus skolas dzīves dažādošanai.
Skolā darbojas Skolas padome, kurā darbojas skolēnu vecāki no visām klasēm, skolas pedagogi un skolēnu pašpārvaldes pārstāvji.
Pēc stundām 1. un 2. klases bērniem tiek piedāvāta iespēja apmeklēt pagarinātās dienas grupu,  baudīt launadziņu, apmeklēt nodarbības Jaunrades namā. 
Skolas lokācijas dēļ ir viegli nokļūt uz nodarbībām Jaunrades namā, Mūzikas skolā, Mākslas skolā vai Sporta skolā.
Skolai ir sava himna un simbols – talismans Saules zaķis. Ja izvēlēsies mūsu skolu, satiksi viņu 1. septembrī un citos mūsu skolas svētkos.

Atvērto durvju diena – tikšanās ar vecākiem notiks 4. martā plkst. 12.00.
17.02.2026.
